# Francisco Bernaldo de Quirós y Mariño de Lobera

Francisco Bernaldo de Quirós y Mariño de Lobera (Oviedo, 26 d'abril de 1763 - Madrid, 5 de febrer de 1837), VI Marquès de Campo Sagrado, va ser un militar i polític espanyol, Ministre de la Guerra de 1815 a 1817 i diverses vegades Capità General de Catalunya.

## Biografia

Va néixer el 26 d'abril de 1763 al palau de la seva família a Oviedo, avui seu del Tribunal Superior del Principat, i va ser batejat el 28 a San Juan el Real. Era el tercer fill de Francisco Antonio Bernaldo de Quirós y Cienfuegos, IV Marquès de Campo Sagrado, majorat a Oviedo i a Avilés, i de Francisca de Sales Mariño de Lobera y Pardo de Figueroa, la seva dona i cosina segona, natural de Pontevedra, filla dels Marquesos de la Sierra.
En 1792 el seu germà José Benito, que era clergue, mestrescola de la Catedral de Conca i Sommelier de Cortina de Sa Majestat, va fer renúncia i cessió a favor seu del marquesat de Campo Sagrado i del majorat dels Quirós, que comportava els senyorius de Villoria i de la vall de Viñayo, i els oficis d'Agutzil Major d'Oviedo, amb vara de regidor, i de Notari Major de la Santa Croada d'aquesta ciutat i bisbat.
Va ingressar en el Col·legi d'Artilleria l'any 1777, amb catorze d'edat. Va combatre en el setge i rendició del castell de Sant Felip de Maó, en el de Gibraltar i en la Guerra contra la República Francesa. Va ser Coronel del Regiment de Nobles Asturians i es va retirar del servei amb aquesta ocupació en 1803, havent estat nomenat cavaller de l'Orde de Sant Hermenegild i condecorat amb la la Llis de França.
Però va tornar a empunyar les armes en esclatar la Guerra del francès, a requeriment de la Junta Suprema del Principat, qui el va nomenar Tinent General el 23 de juny de 1808. Va exercir un rellevant paper polític i militar durant la contesa i en els anys següents:
* Va ser membre de la Junta Central Suprema i Governativa del Regne (1808-1810), designat per la d'Astúries. L'altre representant del Principat era el seu amic Gaspar Melchor de Jovellanos.
* Diputat a Corts per Astúries a les Constituents de 1810.
* Secretari d'Estat i del Despatx universal de la Guerra d'Espanya i Índies per nomenament del 23 d'octubre de 1815 (publicat en la Gaseta del 26). Va ser destituït el 19 de juny de 1817 (Gaseta del 21), per haver-se negat a signar la condemna a mort del General Lacy.
* Va actuar com a Notari Major dels Regnes el 22 de febrer de 1816, en la signatura de les capitulacions matrimonials del Rei Ferran VII d'Espanya amb la Infanta Maria Isabel de Portugal.
* Cavaller gran creu de l'Orde de Carles III des de 1816.
* Capità General de Castella la Nova en 1823.
* Tres vegades Capità General de Catalunya: en 1814, 1824 i 1826-27. Va protegir els liberals barcelonins de la repressió absolutista —tant de Ferran VII com dels Cent Mil Fills de Sant Lluís— i manava l'exèrcit que va sufocar als Malcontents Barcelona honra la seva memòria amb el nom d'un carrer i amb la Font del Geni Català: monument erigit en 1856 al Pla de Palau i que el recorda per haver portat a la ciutat les aigües de la serra de Montcada.
* Conseller d'Estat,
* Soci honorari de la Reial d'Amics del País d'Astúries
* President de la Acadèmia Mèdico-Pràctica de Barcelona.
Es va casar successivament amb dues germanes: Escolástica i Jacoba de Valdés e Inclán, de la família xixonesa dels comtes de Canalejas. Va morir sense descendència a Madrid el 5 de febrer de 1837.

## Referències

* ↑ Saltillo, Marquès del [Miguel Lasso de la Vega i López de Tejada], i Marquès de Jaureguízar [Javier Pérez de Rada i Díaz Rubín], Linajes y palacios ovetenses. Datos para su historia (Madrid, Hidalguía, 1992), p. 73.
* ↑ Com a cap d'aquesta nova unitat militar, Campo Sagrado havia de decidir quina seria la seva insígnia, i va demanar dictamen a Jovellanos, qui va proposar usar la Creu de la Victòria en un informe erudit titulat Al Señor Marqués de Campo-Sagrado, Coronel del Regimiento de Nobles Asturianos, sobre el blasón que debe pintarse en sus banderas. Aquest informe ha servit de fonament perquè en 1984 s'adoptés aquest emblema per l'escut d'Astúries.
* ↑ Jovellanos tenia a Pachín Campo Sagrado per un dels seus millors amics: En els seus Diarios deixa constància d'haver-se allotjat en diverses de les residències del Marquès (Oviedo, Mieres, Avilés, Benllera...) i comenta amb elogi les seves intervencions en la política regional: «Com treballa el pobre Marquès! Pocs que l'ajuden; molts a destorbar i encara contradir.» «No hi ha un home que estigui en els veritables principis; només Campo Sagrado s'acosta a ells i està disposat a seguir-los». Gaspar Melchor de Jovellanos, Los viajes por Asturias (1790-1801) (Oviedo, Alsa, 2010), pp. 31 i 197.
* ↑ CSIC. Relació de Ministres i membres de Regències i Juntes de Govern (1808-2000) Arxivat 2016-03-03 a Wayback Machine..
* ↑ Pineda y Cevallos Escalera, Antonio de, Casamientos regios de la Casa de Borbón en España (1701-1879) (Madrid, 1881), p. 187. i Gaceta extraordinaria de Madrid del 27 de febrero de 1816.
* ↑ Base documental d'Història Contemporània de Catalunya, Capitans Generals de Catalunya: Francisco Bernaldo de Quirós Arxivat 2016-03-05 a Wayback Machine.. i Gran Enciclopèdia Catalana, s.v. «Bernaldo de Quirós Mariño, Francisco» (Barcelona, 1992, vol. 4, p. 463).
* ↑ Ajuntament de Barcelona, Art Públic; Francesc Fontbona de Vallescar, «La imagen de Barcelona a través de la escultura pública» en M.ª del C. Lacarra Ducay y C. Giménez Navarro (coords.), Historia y política a través de la escultura pública, 1820-1920 (Zaragoza, Institución Fernando el Católico, 2003), pp. 89-101, p. 92.